Koppenhága - Pünkösd a világ legélhetőbb városában
2026-05-23 - 2026-05-26 | Koppenhága
Hygge – egy felfogás, egy életstílus, ami mára a dánokat a világ legelégedettebb embereivé varázsolta. A fogalom egyszerre jelenti az élet minden apró részletének élvezetét és a mindennapi taposómalomból való kiszállást, az életünket érintő-, tudatos lassítást. A pünkösdi hétvégén bizony próbát teszünk és belekóstolunk ebbe a skandináv életérzésbe, bekukkantunk a világ legélhetőbb városának kulisszái mögé. Hogy miért éppen Koppenhága? Mert Koppenhága egyszerre elegáns, fiatalos és inspiráló. Mert a kerékpárok dominanciája a közlekedésben légkönnyűvé teszi a dán főváros forgatagát. Mert biztonságos, kiszámítható, nyugodt, mégis pezseg az élettől. Mert itt van otthon a Kis Hableány, a Nyhavn ikonikus színes házaival és a dán királyi család (akiknek az élete hemzseg a szaftos pletykáktól). De hol máshol tudnál a világon egy szemétégető tetején hüttézni? Mert bizony ez a város a jövőre és a fenntarthatóságra bazíroz. Tartsatok hát velem 2026 májusában és nézzük meg együtt, hogy hogyan tart jó példát ez az ország a világ elé és hogy miért váltak a dánok a földkerekség legboldogabb embereivé! Pünkösdkor irány Dánia – Koppenhága!
1. nap: Koppenhága – Christianshavn
Repülőgépünk dél körüli landolását és egy kényelmes negyed órás metrózást követően egyből fejest ugrunk a skandináv világ egyik legőrültebb kerületébe! Irány a Koppenhágát naggyá varázsoló IV. Keresztély királyról elnevezett egykori munkás környék, ahol nem csak a világ legcsavarosabb templomtornya, de egy hippi kommuna is otthonra lelt. De kezdjük az elején: metróból ki, nagyobb csomagjainkat leadjuk, egy péksüti – kávé kombóval felszerelkezünk és célba vesszük a Megváltóról elnevezett barokk, evéngélikus templomot. De hogy ebben mi az őrült? Az, hogy a templom 90 méteres templomtornyának csúcsáig a csigalépcső bizony a kupolán kívül vezet! Egyedülálló panoráma, szédületes séta körbe-körbe, miközben Koppenhága szó szerint a lábunk előtt hever. Miután pedig újra kondícionáljuk magunkat a sík terepen sétáláshoz, célba vesszük az egykori katonai kikötőt, amit a 70-es években egy, az életét az elvárásoktól és a normáktól szabadon élő, mintegy ezer fiatal foglalt el, megalapítva ezzel Christiania hippi kommunáját. A 84 hektáros kvázi autonóm köztársaság azóta is a saját maga által hozott törvényei szerint éli életét. A béke és nyugalom társadalmában és természetesen a legizgalmasabb és legfordulatosabb dán történetek társaságában zárjuk a délutánt, hogy egy könnyed vacsora és bevásárlás után elfoglaljuk szállásunkat.

2. nap – Koppenhága kerékpárról és hajóról
A dán főváros büszkélkedhet minden kétséget kizáróan a világ egyik legfejlettebb kerékpáros infrastruktúrájával. A város fő közlekedési folyosóit úgy alakították át, hogy a személygépjármű forgalmat a minimálisra szűkítsék. Hogyan is néz ki ez a valóságban? Az utak mindkét oldalán egy-egy sáv jár a gyalogosoknak, egy-egy a kerékpárosoknak, egy-egy a tömegközlekedésnek, a maradék egy-egy pedig az autóknak. Ennyi. De mivel minden biztonságosan (és gyorsabban) megközelíthető kétkerekű járművel, így az autós hőzöngés a témában el is maradt. Dániában sikk lett biciklizni. Jól öltözött, fess úriemberek biznisz ruházatban, gyermekeit a kerékpár elé applikált ládikában szállítva, szelik keresztül kora reggel az ébredező várost. A metróaluljárók környékén ezernyi bicikli hemzseg. Így tehát, ha dánként szeretnénk egy picit élni és belekóstolni a „hygge” életérzésbe, bizony nekünk is két kerékre kell pattannunk! Előbb Koppenhága homokos tengerpartját vesszük célba, ahonnan mind a világ egyik legnagyobb, tengerre telepített szélerőműparkja, mind pedig a világ egyik leghosszabb hídja – az Öresund (Dánia és Svédország között) jól látható. Majd irány a város hulladékégetője, aminek teteje a főváros környezetének legmagasabb pontja. Így pedig tökéletesen alkalmas kilátónak, hüttének, sílesikló pályának… Őrület, nem?! Lifttel hódítjuk meg a koppenhágai „havasokat”, hogy aztán újra csak két keréken közelítsük meg a Reffent – a dánok street food paradicsomát. Itt aztán minden megtalálható, ami a dán gasztronómia sajátosságait adja – Smørrebrød, Stegt flæsk, Flødeboller. Szénhidrátraktárok feltöltve, irány a hipermodern dán opera és a kompkikötő az emblematikus színes házakkal sormintázott Nyhavn bejáratában. Hajóra fel, innen szélesebb, majd keskenyebb csatornákon mutatják meg nekünk a dán fővárost. Bekukkantunk a vízen élők mindennapjaiba, illetve a víz szemszögéből ismerjük meg ezt az egyedülálló várost. Mára pedig nem is maradt más: belevetjük magunkat a város legtrendibb üzleteit felsorakoztató sétálóutca – a Strøget felfedezésébe!

3. nap – Koppenhága – a belváros Christiansborg kastélyától a Kis Hableányig
A mai napon mélymerülés következik a dán királyi család életébe és történetébe, valamint a dán főváros belső magjába. A túránkat a dán királyok első rezidenciájának használt Christiansborg kastélyában kezdjük, ami napjainkban nem csak a dán parlament és kormány székhelye, de a mai napig találhatóak itt királyi apartmanok, valamint egy kápolna, ahol az összes nagyobb uralkodói esemény megrendezésre kerül. A kastélylátogatás után a városháza tornya következik, hogy fentről is ráláthassunk a belvárosra, megnézhessük, merre vezet majd ma az utunk. Ezután hosszú séta következik, ahol érintjük a város sétálóutcáit, barokk palotáit, a Nyhavn színkavalkádban úszó házait, kávézunk, sütizünk, majd megérkezünk a dán királyi család jelenlegi téli lakóhelyére – az Amalienborghoz. A négy palotából álló klasszicista épületegyüttes egy nyolcszögletű teret vesz körbe. Díszes őrségváltása az egyik legszebb a maga nemében az egész kontinensen. Majd a gigantikus kupolával megáldott Marmorkirkent vesszük szemügyre kívül-belül, hogy utunk ezután a város egyik legszebb parkjába vezessen minket. A 18. században a várost védendő egy hatalmas erődöt hoztak létre – a Kastellet-et. A katonai komplexumban ma már társadalmi rendezvényeket tartanak, illetve a fővárosiak szívesen töltik el itt a szabadidejüket futással, mozgással, piknikezéssel. Az egykori erődtől nem messze található a híres dán író – Andersen – által megálmodott Kis Hableány szobra. A hányattatott sorsú műalkotás a tenger bejáratában várja hercegét, hogy újra találkozhassanak. Kötelező szelfi, majd vacsora.

4. nap – Koppenhága – Rosensborg kastély, Kerek Torony
A már feljebb emlegetett IV. Keresztély királynak (tudjátok a várost naggyá tevő úr) uralkodásának előrehaladtával egyre terhesebbé vált, hogy miközben egy egész ország ügyeit intézi, nem tud egy jóízűt bulizni. Hogy ezt a dilemmát feloldja, fogott egy addig használaton kívüli, lápos területet és felépíttette reneszánsz királyi rezidenciáját. Az építkezés olyan jól sikerült, hogy Keresztély egy idő után már életvitelszerűen élt itt, itt is hunyt el, és utódai is szívesebben használták már ezt a palotát, mint a Christiansborg ódon falait. A kastély valóban lenyűgöző: itt őrzik a dán koronaékszereket, valamint a dán királyok narvál agyarból készült trónját. A királyi termek eredeti szépségükben pompáznak, nem hiába keresik fel a látnivalót évente több millióan. Ezt követően újra a belváros felé vesszük az irányt, felkeressük a helyi finomságokat árusító és a helyiek körében is roppantul kedvelt Torvehallerne piacot, valamint a 17. századi Kerek Tornyot, ami csillagvizsgálóként is funkcionál. Egy újabb fantasztikus panoráma a várostól, egy kihagyhatatlan pirított hagymás hot-dog a Szentháromság templom tövében, majd poggyász fel, metróra fel, irány a reptér!

Részvételi díj: 250.000 HUF, ami tartalmazza az idegenvezetést, 3 éjszaka szállodai ellátást Koppenhága külvárosában – Hervenben, két fős szobákban.
A részvételi díj nem tartalmazza:
Repülőjegy (poggyász nélkül): jelenleg ca. 65.000 HUF (2026.01.07)
Kávézást / Étkezést
Belépők és közlekedési jegyek díja.
Fontos!
A hivatalos program Koppenhágában, a repülőtéren kezdődik, és ugyanott, a reptéren végződik. A repülés tulajdonképpen egyénileg történik, de minden támogatást megadok a repülőjegyek foglalásánál és a becheckolásnál! Érdemes mielőbb regisztrálni és megvásárolni a repjegyeket, ugyanis az időponthoz közeledve az árszínvonal előreláthatólag radikálisan emelkedni fog.
Az utazáson és a túrákon mindenki saját felelősségére vehet részt, a túravezetőt nem terheli felelősség sem a repülőtársaság, sem mások által okozott károkért, sérülésekért, balesetért.
Idegenvezető/túravezető: Letenyei Zoltán hivatásos idegenvezető, közgazdász.
Elérhetőségem az utazás napján és az utazás során: +36 70/778-5295.
Szállás: Kiváló minősítésű koppenhágai szálloda, saját fürdőszobás, kétszemélyes szobákkal. Reggeli a a szálláson igényelhető, ára kb. 20.000 HUF/fő (Három reggelire vonatkoztatva).
Közlekedés: Koppenhága tömegközlekedési hálózatát használjuk, illetve kerékpárral.
Díjak:
1 Dán Korona (DKK) 2026.01.06-án 53 Magyar Forintnak (HUF) felel meg.
1. Közlekedés:
Koppenhága tömegközlekedési hálózatát használjuk (metró, vonat, kerékpár). A közlekedési jegyek összköltsége: 339 DKK.
2. Belépők:
Megváltó templom: 69 DKK
Hajójegy: 199 DKK
Christiansborg Slot: 215 DKK
Városház torony: 60 DKK
Rosensborg Slot: 140 DKK
Kerek Torony: 60 DKK
Belépők összesen: 743 DKK
3. Poggyász megőrzés díja (Luggage Store):
Mivel a szállásunk a külvárosban helyezkedik el, ezért az első és az utolsó napunkon a poggyászunkat (mindent, amire az adott napon a városlátogatás során nincs szükségünk) leadjuk egy erre szakosodott poggyászmegőrzőnek. Aminek díja:
168 DKK
Költőpénz összesen (közlekedési jegyek + belépők + poggyász leadás):
1.250 DKK
További költési lehetőség: szuvenírek, etc.
Étkezés: Az árszínvonal magas (ahogy a skandináv országokban mindenütt). Minden nap lesz lehetőség meleg étel fogyasztásra. Többségében alacsonyabb árfekvésű, főként helyiek által látogatott, egyszerűbb éttermeket válogattam össze. Napközben lesz lehetőség vásárlásra is. A szombat esti bevásárlásnál ügyelni kell rá, hogy Pünkösdvasárnap és Pünkösdhétfőn a boltok zárva tartanak. A csapvíz fogyasztható.
Öltözet: Kényelmes, sportos, városi sétához és késő tavaszi időjárásnak megfelelő lábbeli és öltözet. A reggelek többségében 10 fok körül alakulnak, de délután már nem ritka a 20 fok feletti hőmérséklet is. Tavasszal még nagyobb eséllyel fordulhatnak elő csapadékos napok Dániában, ezért egy könnyen elcsomagolható esőkabát jó szolgálatot tehet.
Csomag: A fentebb feltüntetett repülőjegy ár nem tartalmazza a poggyászok feladási díját. Praktikus elrendezéssel minden további nélkül elegendő lehet egy nagyobb hátizsák erre a négy napra. Mivel a bőröndöt második és harmadik napon a szállodában hagyhatjuk, ezért jól jöhet egy kisebb táska, amit a napi kirándulásoknál magunkkal hozhatunk. Első és utolsó napon osszuk ketté a poggyászunkat. Egy hátizsákban legyen minden, amire a nap folyamán szükségünk lehet. A másik poggyász (kisbőrönd) megőrzőbe kerül leadásra.
Valutaváltás / Bankkártya: Többségében mindenhol elérhető a MasterCard érintésmentes fizetési megoldása (paypass). Valuta: Dán Korona.
Biztosítás: a részvétel feltétele a BBP biztosítás megléte.
Mobiltelefonodat hazai tarifákkal használhatod Dániában, roaming díj nélkül.
Az elektromos csatlakozók, konnektorok a magyar szabványnak megfelelőek. Ne felejtsd otthon a telefontöltő kábelét, esetlegesen az energiabankodat!
A közbiztonság kiváló, de legyünk elővigyázatosak, fontos, hogy magunkra, egymásra és értékeinkre kellő mértékben vigyázzunk!
Dániába való belépéshez szükséges személyi igazolványnak, vagy az útlevélnek az utazás utolsó napjáig (2026. május 26.) érvényesnek kell lennie.
